Године 873. критска флота продрла је чак у Мраморно море. По први пут, још од друге арапске опсаде Цариграда (717—718), муслиманска флота долази тако близу византијске престонице. По повратку је, међутим, доживела тежак пораз од адмирала Никите Орифаса у бици код Кардије. Орифас је још једном поразио Крићане код Коринтског залива приликом чега је задобио велики број заробљеника. Потом је склопљено примирје. Крићански емир плаћај је Византији данак. У наредним нападима се Крићанима придружују и муслиманске флоте Северне Африке и Сирије. Пелопонез је посебно погођен њиховим нападима, али је такође страдала и Еубеја и Киклади. Острва Патмос, Карпатос и Сокастро су под крићанском контролом, а крићанска власт проширила се на северу до Егине у Саронском заливу и Елафонисоса и Китере. Наксос, а вероватно и Иос и Парос, приморани су на плаћање џизије Криту. Атина је можда заузета око 896-902. Сиријска флота на челу са Лавом од Триполија опљачкала је Солун, други по величини град у Византији. Лав је Крит користио као базу приликом повратка из Солуна. Преко 20.000 Тесалаца продато је у робље на острву. Византинци 911. године шаљу флоту под Химериосом на Крит, али је његов напад завршен неуспехом. Флота је уништена у поморској бици код Хиоса од стране сиријске флоте.